Касьцёл Сьвятога Ўладзіслава (Суботнікі)

Касьцёл Сьвятога Ўладзіслава — помнік архітэктуры пачатку XX стагодзьдзя ў Суботніках. Знаходзіцца ў цэнтры колішняга мястэчка на гістарычнай Касьцельнай вуліцы. Дзее. Твор архітэктуры нэаготыкі. Гісторыя Вялікае Княства Літоўскае Першы драўляны касьцёл у Суботніках фундаваў у 1423 годзе Войцех Манівід. Новы драўляны касьцёл збудавалі з фундацыі вялікага князя Жыгімонта Старога ад 24 лістапада 1545 году. У 1755 годзе апошні драўляны касьцёл збудавалі на сродкі тагачасных уладальнікаў маёнтку Юрыя Абрамовіча і яго жонкі Марыі. Пад уладай Расейскай імпэрыі Па трэцім падзеле Рэчы Паспалітай (1795 год), калі Суботнікі апынуліся ў складзе Расейскай імпэрыі, касьцёл працягваў дзеяць. У 1809 годзе з фундацыі Ганны Умястоўскай да прэзьбітэрыюму дабудавалі мураваную капліцу, дзе спачыў маршалак Якуб Умястоўскі, муж фундатаркі, а потым і іншыя родзічы. Пры парафіі працавала школа. У 1897 годзе касьцельны пляц на сродкі парафіянаў атачылі бутавай агароджай. У 1900—1904 гадох з фундацыі ўладальнікаў маёнтку графа Ўладзіслава Ўмястоўскага і яго жонкі Яніны вялося будаваньне мураванага касьцёла. Найноўшы час 1 чэрвеня 1928 году віленскі арцыбіскуп Рамуальд Ялбжыкоўскі кансэкраваў касьцёл. У Другую сусьветную вайну будынак касьцёла атрымаў пашкоджаньні. У 1947 годзе яго аднавілі парафіяне. За савецкім часам касьцёл не зачыняўся. Архітэктура Помнік архітэктуры нэаготыкі. Гэта прастакутны ў пляне аб’ём, накрыты 2-схільным дахам, 5-гранная апсыда — вальмавым, сымэтрычныя закрысьціі — 2-схільнымі дахамі. Масіўная 3-ярусная вежа на галоўным фасадзе завяршаецца высокім шатром. Сьцены рытмічна падзяляюцца прыступкавымі контрфорсамі. Аконныя праёмы маюць стральчатыя і аркавыя завяршэньні. З бакоў вежы — невялікія гранёныя аб’ёмы ўсходаў. Унутраная прастора, падзеленая калёнамі на тры нэфы, перакрываецца стральчатымі скляпеньнямі на распалубках і падпружных арках. У інтэр’еры тры альтары: галоўны — Сьвятога Ўладзіслава, левы бакавы — Маці Божай Ружанцовай з абразом Маці Божай у другім ярусе, правы — Сьвятога Юрыя. Над уваходам месьцяцца хоры, дзе стаіць арган яшчэ з старога касьцёла. Пад касьцёлам знаходзіца крыпта з родавай пахавальняй Умястоўскіх і Дунін-Раецкіх, куды перанесьлі ўсе пахаваньні з папярэдняга касьцёла. Тут стаіць жалобны алтар, скляпеньні багата дэкаруюцца паліхромнымі мазаікамі ў стылі мадэрн, сьцены аздабляюцца скандынаўскім гранітам, над уваходам месьціцца надпіс на лацінскай мове: «FRANGAS NON ELECTA». Касьцельны пляц атачаецца бутавай агароджай, галоўны ўваход пазначаецца брамай у выглядзе чатырох нэагатычных слупоў-пінакляў. У агароджы месьцяцца пяць невялікіх капліцаў Крыжовага шляху. Галерэя Гістарычныя здымкі Сучасныя здымкі Заўвагі Крыніцы Літаратура Кулагін А. Каталіцкія храмы Беларусі: Энцыкл. даведнік / А. Кулагін; фатограф А. Дыбоўскі. — 2-е выд. — Менск: БелЭн, 2008. — 488 с.: іл. ISBN 978-985-11-0395-5. Вонкавыя спасылкі Касьцёл Сьвятога Ўладзіслава ў Суботніках, Radzima.org